Electrolysis hydoddiannau dyfrllyd: adnoddau ategol
Mae’r adnoddau hyn yn cefnogi’r fideo o’r dasg ymarferol Electrolysis hydoddiannau dyfrllyd, sydd ar gael yma: rsc.li/4lmmadY 
Defnyddio’r stribedi strwythur
Mae ysgrifennu am gemeg yn annog y dysgwyr i fyfyrio ar eu dealltwriaeth, i ffurfio syniadau newydd ac i wneud cysylltiadau rhwng syniadau mewn ffyrdd newydd. Bydd angen i’r dysgwyr hefyd ymarfer at gwestiynau atebion hirach mewn arholiadau. Mae stribedi strwythur yn rhoi awgrymiadau wedi’u sgaffaldio ac yn helpu i oresgyn ‘ofn y dudalen wag’. Mae’r dysgwr yn gludo’r stribed ar ymyl ei lyfr gwaith neu ar ddarn o bapur A4 ac yn ysgrifennu wrth ei ymyl. Defnyddiwch y cwestiwn ateb hir hwn i atgyfnerthu’r dysgu ar ôl y dasg ymarferol neu i adolygu. (Darllenwch ragor yn rsc.li/2P0JDlW.)
Cwestiwn ateb hir:
Mae gan fyfyriwr ficer sy’n cynnwys 50 cm3 o hydoddiant sodiwm clorid. Mae’n mynd i roi cerrynt trydanol union i’r hydoddiant drwy ddefnyddio electrodau carbon anadweithiol.
Gan ddefnyddio eich gwybodaeth am adweithedd, rhagfynegwch pa sylwedd fydd yn cael ei gynhyrchu wrth yr electrodau positif a negatif. Ysgrifennwch hanner hafaliad ar gyfer pob adwaith, gan nodi ai ocsidiad ynteu rydwythiad a fu.
Pa brofion gallech chi eu cynnal i ddangos bod eich rhagfynegiad yn gywir?

	Nodwch pa ïonau sydd mewn hydoddiant NaCl(dyfr).
	Mae sodiwm clorid yn sylwedd ïonig sy’n cynnwys ïonau sodiwm (Na+) a chlorid (Cl-). Gan fod y sodiwm clorid mewn hydoddiant dyfrllyd, bydd yr hydoddiant hefyd yn cynnwys ïonau hydrogen H+ a hydrocsid (OH-).

	Pa electrod byddai’r ïonau’n teithio tuag ato?
	Bydd yr ïonau Na+ a H+ positif yn cael eu denu tuag at yr electrod negatif. Bydd yr ïonau Cl- ac OH- negatif yn cael eu denu tuag at yr electrod positif.



Wrth yr electrod positif, os oes halid yn bresennol, bydd yn adweithio i ffurfio nwy halogen. Mae’r halid clorid yn bresennol felly bydd yr ïonau Cl- yn adweithio wrth yr electrod positif i ffurfio nwy clorin.






Dyma’r hanner hafaliad ar gyfer yr adwaith wrth yr electrod positif:
2Cl-(dyfr) → Cl2(n) + 2e-
Mae’r ïon clorid wedi colli electronau ac felly mae ocsidio wedi digwydd wrth yr electrod positif. (Yr anod yw enw’r electrod lle mae ocsidio’n digwydd.)



Os bydd nwy clorin yn cael ei gynhyrchu, byddwch yn arsylwi bod swigod o nwy gwyrdd yn ffurfio wrth yr electrod positif. (Mae nwy clorin yn beryglus felly dylai’r adwaith ddigwydd mewn cwpwrdd gwyntyllu.)
Gallwch brofi am nwy clorin drwy ddefnyddio papur litmws llaith (papur litmws glas fel arfer ond bydd coch yn gweithio hefyd). Mewn prawf positif am glorin, bydd y papur litmws yn cael ei gannu’n wyn.



Wrth yr electrod negatif, os yw’r metel yn yr hydoddiant dyfrllyd yn llai adweithiol na hydrogen, bydd yn adweithio a bydd y solid metel yn ymddangos. Os yw’r metel yn fwy adweithiol na hydrogen, bydd yn aros yn yr hydoddiant a bydd nwy hydrogen yn cael ei gynhyrchu.
Mae sodiwm yn fwy adweithiol na hydrogen, felly bydd yr ïon hydrogen yn adweithio i gynhyrchu nwy hydrogen.



Dyma’r hanner hafaliad ar gyfer yr adwaith wrth yr electrod negatif:
2H+(dyfr) +2e- → H2(n)
Mae’r ïon hydrogen wedi ennill electronau ac felly mae rhydwytho wedi digwydd wrth yr electrod negatif. (Y catod yw enw’r electrod lle mae rhydwytho’n digwydd.)



Os bydd nwy hydrogen yn cael ei gynhyrchu, byddwch yn arsylwi bod swigod o nwy di-liw yn ffurfio wrth yr electrod negatif.
Gallwch brofi am nwy hydrogen drwy ddefnyddio sblint wedi’i gynnau. Bydd prawf positif am hydrogen yn cynhyrchu sain pop wichlyd.

	Nodwch y rheol a ddefnyddir i weithio allan pa ïon sy’n adweithio wrth yr electrod positif.
Nodwch yr ïon.
	

	Ysgrifennwch hanner hafaliad ar gyfer yr electrod positif.
Ai ocsidio ynteu rydwytho yw hyn?

Sut gallech chi brofi i gadarnhau?

